ناټو: غړي ملکونه د افغانستان ماموریت ته متعهد دي
د ناټو عمومي منشي وایي چې په افغانستان کې د ناټو او امریکایي عسکرو د مرګ ژوبلې د زیاتیدو سربیره هم امریکا او د ناټو متحدین د افغانستان
ښاغلي انډرس فاغ رزموسن په واشنګټن کې د خپلو خبرو په ترڅ کې څرګنده کړه چې هغه پدې پوهیږي چې په افغانستان کې د جګړې لپاره زیاتو تجهیزاتو او امکاناتو ته اړتیا ده او هغه هم پداسې حال کې چې د ناټو په یو شمیر هیوادونو کې د افغانستان د جګړې سره عام ملاتړ کمیږي. وروسته له دې چې ښاغلي انډرس فو رسموسن د ناټو د تړون د عمومي سرمنشي دنده تیره میاشت په غاړه واخیسته ، دا یې په واشنګټن کې لومړنۍ وینا وه. هغه پخپله وینا کې وویل پدې پوهیږي چې امریکا دا غواړي چې په افغانستان کې د ناټو غړي هیوادونه د افغانستان د جګړې لپاره اضافي عسکر او تجهیزات واستوي. خو ښاغلي رزموسن د دغو هیوادونو د هغو مرستو دفاع وکړه چې په تیرو اتو کلونو کې یې د افغانستان سره کړیدي. رسموسن وویل: هیڅوک باید دا ونه وایي چې اروپايي هیوادونه او کاناډا په افغانستان کې د جګړې د ګټلو لپاره خپله ونډه په سمه توګه نه ادا کوي او قرباني نه ورکوي ، دوی قرباني هم ورکوي. دا هم باید ونه ویل شي چې د افغانستان جګړه ښیي چې ګواکې ناټو په افغانستان کې د جګړې د ګټلو قابلیت نلري. د ناټو د تړون د جوړیدا ٦٠ کلنه تجربه په افغانستان کې ازمایل شویدی او د عسکرو د مرګ ژوبلو او په شاتګونو سربیر به بیا هم په پدغه هیواد کې پاتې شي. رسموسن همدارنګه زیاته کړه چې د ناټو ټول ٢٨ هیوادونه د افغانستان په ماموریت کې خپله ونډه اخلي هغه همدارنګه وویل چی په تیر یونیم کال کې له دغو هیوادونو څخه 9 زره عسکر افغانستان ته د دندې لپاره استول شویدي. هغه همدارنګه په مستقیم ډول د امریکا د ولسي جرګې د یو شمیر غړو تورونه ته هم ځواب ورکړ چې وایي اروپایي هیوادونه په افغانستان کې خپل مسولیتونه په تدریجي ډول راکموي. هالنډ او کاناډا د افغانستان څخه د خپلو عسکرو د را ایستلو مهال ویش لا د مخه جوړ کړیدی. خو د اوباما حکومت بیا وروسته لدې چې افغانستان ته یې ٢١ زره اضافي امریکایي عسکر واستول اوس د افغانستان لپاره د امریکا سترتیژي د سره غور کوي. په هغه رپوټ کې چې تیره اوونۍ په مطبوعاتو کې هم خپور شو، په افغانستان کې د ناټو او امریکایي قواوو عمومي قوماندان سترجنرال سټنلي مکرسټل خبرداری ورکړی چې که چیرته اضافي عسکر او تجهیزات وانستول شي نو نړیواله ټولنه به په افغانستان کې ناکامه شي. د ناټو عمومي سرمنشي همدارنګه وویل چې په افغانستان کې د ستونزو سربیر بیا هم د افغانستان مسله د ناټو لپاره ډیر اهمیت لري. د هغه دغه څرګندونې د امریکا د سنا د یوه غړي ښاغلي رچرډ لوګر لخوا هم منعکسې شوې. او زیاته یې کړه: زه باور نکوم چې د افغانستان مسله دې د ناټو د بریالیتوب او یا ناکامۍ مسله وي. دا چې د ناټو د تړون څو غړو هیوادونو افغانستان ته خپل اضافي عسکر استولي او هلته پاتې دي د خوښۍ خبره ده. هغه همدارنګه زیاته کړه چې دغوهیوادونو د ناټو د غړو هیوادونو او امریکا سره د ګډ احساس له مخې دا کار کړی دی. د ناټو عمومي سرمنشي همدارنګه وویل چې ناټو هم نشی کولی چې د یوه نامعلوم وخت پورې په افغانستان کې پاتې شي. هغه په ټینګه وغوښتل چې د افغانستان امنیتي قواوې باید زر تر زره وروزل شي او په وسلو او تجهیزاتو سمبالې شي ځکه چې په پای کې باید پخپله افغان ولس پخپل هیواد کې د سولې او ثبات د راوستلو او ټینګښت مسولیت په غاړه واخلي.